Muistatko? (Sarkia)
En rakastaa sua tainnut siis –
 Unennäköä kaikkiko turhaa?
 Säde lämmin on sammunut kyyneliis,
 säde lämmin, mi kirkasti silmiäs.
 Sinun sydäntäs
 minun alhaiset sormeni murhaa.

 Olet mulle ainoa ihminen,
 sua muistaen yöni valvon.
 Vuoks sieluni mustien kuilujen
 sua kahlitsen.
 Käsin samoin sinua raatelen,
 joilla hyväilen ja palvon.

 Pahan vallasta, saastan ja tuskien
 sua, puhtain, tahtoisin säästää.
 Sua haavoitan – kadun – taas lankean.
 Sua rakastan!
 Kai kerran taakasta rumuuden
 minut kuoleman hetki päästää.

 Oi muistatko silloin, ystäväin,
 oi muistatkos iltoja siellä?
 Sinä muistatko äärellä portaitten
 rivit syreenien?
 Kujan muistatko – kukkulan harjaa päin
 käsikkäin miten kuljimme tiellä?